**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL KLAIPĖDOS MIESTO SAVIVALDYBĖS TARYBOS 2014 M. SAUSIO 30 D. SPRENDIMO NR. T2-16 „DĖL KLAIPĖDOS MIESTO SAVIVALDYBĖS 2014–2016 METŲ STRATEGINIO VEIKLOS PLANO PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projekto tikslas – pakeisti Klaipėdos miesto savivaldybės 2014-2016 m. strateginio veiklos plano, patvirtinto Klaipėdos miesto savivaldybės tarybos 2014 m. sausio 30 d. sprendimu Nr. T2-16 „Dėl Klaipėdos miesto savivaldybės 2014-2016 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas rengtas remiantis Savivaldybės administracijos struktūrinių padalinių pateiktais prašymais dėl strateginio veiklos plano programų tikslinimo.

Žemiau pateikiama išsami informacija apie siūlomus strateginio veiklos plano programų pakeitimus. Programų pakeitimų lyginamieji variantai yra pateikiami *Excel* formate, antruosiuose dokumentų „Programų tikslų, uždavinių, priemonių ir priemonių išlaidų suvestinė“ darbalapiuose.

**Siūlomi keitimai programose:**

**Smulkaus ir vidutinio verslo plėtros programa (Nr.04)**

VšĮ „Klaipėdos ekonominės plėtros agentūra“ valdyboje buvo svarstyti galimi Kūrybinio inkubatoriaus „Kultūros fabrikas“ veiklos programai skirtų asignavimų finansavimo modeliai. Buvo apsispręsta dalį lėšų numatyti turtui įsigyti ir perduoti kaip dalininko įnašą. Todėl reikia patikslinti programos priemonei 010201 „Kūrybinio inkubatoriaus „Kultūros fabrikas“ 2014–2016 metų veiklos programos įgyvendinimas“ suplanuotų išlaidų paskirtį, numatant 192 tūkst. Lt turtui įsigyti ir 94 tūkst. Lt – išlaidoms.

**Aplinkos apsaugos programa (Nr. 05)**

 Siūloma į prgramą įtraukti naują priemonę 010405 „Projekto „Aplinkos pritaikymo ir aplinkosaugos priemonių įgyvendinimas Baltijos jūros paplūdimių zonoje“ įgyvendinimas“. Planuojama gauti iš Aplinkos ministerijos lėšų kopagūbrio sutvirtinimui pinant tvoreles iš žabų bei žabų klojiniais. Priemonei siūloma numatyti finansavimą iš valstybės biudžeto lėšų: 2014 m. – 100 tūkst. Lt.

2014 m. liepos 11 d.

**Susisiekimo sistemos priežiūros ir plėtros programa (Nr. 06)**

Siūloma patikslinti finansavimą tarp 010101 priemonės „Centrinės miesto dalies gatvių tinklo modernizavimas“ investicinių projektų, nekeičiant bendros programos finansavimo apimties. Vykdantprojektą „J. Janonio gatvės dangų ir šaligatvių restauravimas“ dėl sumažėjusių darbų apimčių liko nepanaudota  26,8 tūkst. Lt savivaldybės biudžeto lėšų (projektas yra baigtas, galutinės ataskaitos patvirtinimo data 2014-03-04). Projektui „Joniškės g. rekonstrukcija (I etapas)“ užbaigti papildomai reikia 8 tūkst. Lt (padengti kainų skirtumą tarp išankstinės apmokėtos galutinės pateiktos AB „Lesto“ sąskaitos už 0,4kV ir 10KV elektros tinklų rekonstrukcijos darbus). Siūloma patikslinti projekto „Joniškės g. rekonstrukcija (I etapas)“ finansavimo apimtis, numatant papildomus 8 tūkst. Lt (finansavimo šaltinis – Savivaldybės biudžeto lėšos).

Siūloma patikslinti 010105 priemonės „Tilto per Danės upę Pilies gatvėje, Klaipėdoje, kapitalinis remontas“ finansavimo šaltinius, vietoje planuoto SB(VP) (savivaldybės biudžeto viršplaninės lėšos) suplanuoti SB (savivaldybės biudžeto lėšas). Papildomos lėšos yra suplanuotos ir savivaldybės tarybai teikiamame svarstyti sprendime dėl 2014 m. savivaldybės biudžeto keitimo.

Siūloma patikslinti dviejų programos priemonių finansavimo apimtis. Priemonės 01 01 01 „Centrinės miesto dalies gatvių tinklo modernizavimas“ papriemonei „Daržų gatvės nuo Aukštosios iki Tiltų gatvės rekonstrukcija“ įvykdyti trūksta 225,3 tūkst. Lt (metų pradžioje prašyta finansavimo iš biudžeto, bet neskirta). Vykdant priemonės 010102 „Šiaurinės miesto dalies gatvių tinklo modernizavimas“ papriemonę „Pajūrio g. rekonstravimas“ paaiškėjo, kad techninis projektas bus parengtas vėliau nei planuota ir neprireiks tiek lėšų apmokėjimui, kiek buvo planuota. Šiai priemonei planuotas finansavimas 247,0 tūkst. Lt iš Kelių priežiūros ir plėtros programos lėšų Siūloma 2014 m. numatyti 225,3 tūkst. Lt didesnį finansavimą Daržų gatvės nuo Aukštosios iki Tiltų gatvės rekonstrukcijai, o Pajūrio g. rekonstravimui numatyti atitinkamai mažesnį finansavimą 2014 m. (likusį finansavimą numatyti 2015 m. ir atitinkamai koreguoti papriemonės įvykdymo rodiklį).

**Jaunimo politikos plėtros programa (Nr. 09)**

Siūloma pakeisti priemonės 010201 „Lietuvos ir Latvijos bendradarbiavimo tarp sienų programos projekto „Jaunas žmogus – tobulėjančios visuomenės garantas“ įgyvendinimas bendradarbiaujant su Liepojos jaunimo centru“ finansavimo apimtis: numatyti didesnį finansavimą iš savivaldybės biudžeto lėšų (vietoje 42,6 tūkst. Lt numatyti 245,3 tūkst. Lt). Projektas vykdomas išlaidų kompensavimo būdu: pirma savivaldybė turi patirti išlaidas, po to agentūra apmoka iš ES lėšų. Metų pradžioje buvo suplanuota, kad projektas bus vykdomas naudojant biudžeto apyvartos lėšas, tačiau paaiškėjo, kad išlaidos bus kompensuotos tik 2015 m. pradžioje, dėl to reikia numatyti savivaldybės biudžeto asignavimus.

**Infrastruktūros objektų plėtros ir priežiūros programa (Nr. 07)**

Siūloma patikslinti finansavimo apimtis tarp priemonių nekeičiant bendros programų finansavimo apimties. Priemonės 010101 „Miesto aikščių, skverų ir kitų bendro naudojimo teritorijų priežiūra“ papriemonei „Fontanų priežiūra, remontas ir atnaujinimas“ įgyvendinti 2014 papildomai reikalinga 27,4 tūkst. Lt (dėl išaugusių išlaidų eksploatacijai, fontanų remonto). Tuo tarpu vykdant priemonės 010102 „Švaros ir tvarkos užtikrinimas bendro naudojimo teritorijose“ papriemonę „Savivaldybei priskirtų teritorijų sanitarinis valymas, parkų, skverų, žaliųjų plotų želdinimas ir aplinkotvarka“, sutaupyta lėšų dėl palankių oro sąlygų, sniego nebuvimo žiemos metu. Siūloma sutaupytas lėšas skirti priemonės 010101 „Miesto aikščių, skverų ir kitų bendro naudojimo teritorijų priežiūra“ papriemonei „Fontanų priežiūra, remontas ir atnaujinimas“.

**Ugdymo proceso užtikrinimo programa (Nr. 10)**

Siūloma išbraukti iš programos priemonės 010201 „Neformaliojo švietimo įstaigų pastatų rekonstrukcija“ papriemonę „Buvusio Rumpiškės dvaro tvarkybos darbai bei pritaikymas visuomenės reikmėms“ įgyvendinimas (Klaipėdos Adomo Brako dailės mokyklos pastato kapitalinio remonto II etapas). Siekiant gauti papildomą finansavimą Klaipėdos Adomo Brako dailės mokyklos pastato kapitaliniam remontui, buvo parengta paraiška “Buvusio Rumpiškės dvaro tvarkybos darbai bei pritaikymas visuomenės reikmėms“ ir teikta EEE ir Norvegijos finansinių mechanizmų programai. Finansavimas negautas ir projektas nebus vykdomas.

Dėl papildomų lėšų Klaipėdos Adomo Brako dailės mokyklos pastato kapitaliniam remontui (šiluminei renovacijai) buvo kreiptasi į Ūkio ministeriją. Ūkio ministro 2014-06-30 įsakymu Nr. 4-443 „Dėl papildomo finansavimo regionų projektų planavimo būdu atrinktiems bei įgyvendinamiems projektams pagal Lietuvos 2007-2013 metų Europos sąjungos struktūrinės paramos panaudojimo strategiją ir sanglaudos skatinimo veiksmų programą skyrimo“ Klaipėdos Adomo Brako dailės mokyklos pastato šiluminių charakteristikų gerinimui papildomai skirta 209,2 tūkst. Lt (finansavimo šaltiniai – ES ir LRVB lėšos). Atitinkamai reikia pakeisti priemonės 010201 „Neformaliojo švietimo įstaigų pastatų rekonstrukcija“ finansavimo apimtis, numatant padidintą finansavimą iš ES ir LRVB lėšų. Taip pat siūloma patikslinti su papriemonės „Klaipėdos Adomo Brako dailės mokyklos pastato kapitalinis remontas (šiluminė renovacija)“ įvykdymu susijusį rodiklį: 2014 m. numatant 85 proc. įvykdymą, o 2015 m. – 100 proc.

**Kūno kultūros ir sporto plėtros programa (Nr. 11)**

Klaipėdos universiteto sportinių šokių klubui „Žuvėdra“ 2014 m. nepavykus paruošti komandos dalyvauti Europos čempionate, klubas oficialiai atsisakė jam skirtų 30 tūkst. Lt. Todėl siūloma patikslinti programos priemonių finansavimą sumažinant priemonei 01.04.03. „Prioritetinių sporto šakų didelio sportinio meistriškumo klubų veiklos dalinis finansavimas“ planuotas lėšas 30 tūkst. Lt ir padidinti priemonės 01.02.04. „Pasirenkamojo vaikų ugdymo programų finansavimas iš sportininkų krepšelio lėšų“ lėšų apimtį 13 tūkst. Lt bei priemonės 01.02.01.05. „BĮ Klaipėdos lengvosios atletikos mokyklos“ lėšų apimtį 17 tūkst. Lt. 13 tūkst. Lt bus panaudota finansuoti klubų pasirenkamojo vaikų sportinio ugdymo programas, o naujai įkurtai BĮ Klaipėdos lengvosios atletikos mokyklai reikia 17 tūkst. Lt. kompiuterinei technikai bei kopijavimo aparatui įsigyti.

**Socialinės atskirties mažinimo programa (Nr. 12)**

 2014 m. I-ą pusmetį buvo sutaupyta savivaldybės biudžeto lėšų, skirtų socialinėms pašalpoms mokėti. Jas siūloma panaudoti socialinių paslaugų plėtrai finansuoti:

 1023,9 tūkst. Lt priemonei „Pastato, adresu Kretingos g. 44, Klaipėda, I-IV aukštų rekonstrukcija, pritaikant Klaipėdos vaikų globos namams „Danė“;

 52,6 tūkst. Lt priemonei „Senyvo amžiaus asmenų dienos socialinės globos centras (Kretingos g. 44) papildomiems darbams ir paslaugoms atlikti;

 42,8 tūkst. Lt priemonei „Suaugusių asmenų su psichine negalia dienos socialinės globos centras“ papildomiems darbams ir paslaugoms pirkti.

 Atitinkamai siūloma patikslinti aukščiau išvardintų programos priemonių finansavimo apimtis.

 **Sveikatos apsaugos programa (Nr. 13)**

Atsižvelgiant į 2014 m. birželio 25 d. Socialinių reikalų departamento raštą Nr. VS-3453 siūlome Sveikatos apsaugos programoje Nr.13 patikslinti priemonę 01 01 04 „URBACT projekto „Sveikas senėjimas“ įgyvendinimas“ išskiriant darbo užmokesčio sumą 3 tūkst. Lt (finansavimo šaltinis ES).

**3. Kokių rezultatų laukiama.**

Patvirtinus Klaipėdos miesto savivaldybės 2014-2016 m. strateginio veiklos plano programų pakeitimus, Savivaldybės administracija turės galimybę įgyvendinti tinkamai įgyvendinti programų priemones, dokumente atsispindės programoms skirtas papildomas bei patikslintas finansavimas iš savivaldybės biudžeto ir kitų finansavimo šaltinių.

## **4. Sprendimo projekto rengimo metu gauti specialistų vertinimai.**

Negauti.

## **5. Išlaidų sąmatos, skaičiavimai, reikalingi pagrindimai ir paaiškinimai.**

Programų pakeitimai atlikti pagal asignavimų valdytojų pateiktus pasiūlymus bei prašymus koreguoti programas.

## **6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus tinkamai ir laiku įgyvendintos Klaipėdos miesto savivaldybės 2014-2016 m. strateginio veiklos plano programų priemonės.

Neigiamų pasekmių nenumatoma.

Strateginio planavimo skyriaus vedėja Indrė Butenienė